
Chronicon breve - A műfaj sajátosságai a 63-as jelzetű krónika alapján

A chronicon breve terminussal jelölt rövid krónikák a bizánci történetírás sajátos műfaját képezik. Szerzőjük ismeretlen, többnyire nem is kezelték őket önálló műként, emiatt hagyományozódásuk is megnehezíti tanulmányozásukat. A politikai, gazdasági, valamint vallási vonatkozású feljegyzések rövid, lényegre törő kijelentésekre szorítkoznak. A műfaj legnagyobb erénye az évről évre való szerkesztés: a IX. század után a bizánci történetírók műveiben visszaszorult az annalisztikus szerkesztésmód, a kiskrónikák azonban még Konstantinápoly eleste (1453) után is nagy számban jelentek meg.
A kiskrónikákra a szövegkritikai kiadás megjelenése óta sem fordítottak kellő figyelmet, mindössze a szláv népek története és a török hódítás kapcsán foglalkoztak a témával. Holott a chronicon breve vizsgálata a magyar kutatók számára is érdekes lehet: majdnem 40 krónika tartalmaz bejegyzéseket a magyar történelemre vonatkozóan, amelyeknek még nem jelent meg nyomtatásban magyar fordítása. A műfaj jellegzetességeit a legtöbb magyar történelmi eseményről tudósító 63-as számmal jelölt krónika, illetve négy szövegvariánsának bejegyzései alapján elemzem. Jóllehet a lejegyzett események a magyar történelemre vonatkozóan kevéssé bővítik ismereteinket, a magyar tulajdonnevek igen változatos formában jelennek meg. A szövegeknek a klasszika filológia (ókortudomány) és a bizantinológia módszereit alkalmazó kritikai elemzése, és a kéziratok kodikológiai és paleográfiai vizsgálata új eredményeket hozhat. Dolgozatomban amellett, hogy általánosan vizsgálom és kontextusba helyezem a kiskrónikákat, a vizsgálatukban rejlő további lehetőségekre is föl kívánom hívni a figyelmet.



